גדי סוקניק

ביוגרפיה

גדי סוקניק נולד בשנת 1952 בקריית טבעון, בנו של מרדכי, ממקימי "פלוגות הלילה" של וינגייט והפלי"ם. התגייס לצה"ל ב-1970 ואת שירותו הצבאי הסדיר, שנמשך חמש שנים, עשה בקומנדו הימי, שייטת 13, בה המשיך לשרת במילואים עד גיל 45. השתתף בין השאר במבצע אביב נעורים (חיסול מנהיגי המחבלים בביירות) ובמבצע החשאי להעלאת יהודי אתיופיה מסודאן בדרך הים.
לאחר שחרורו מהצבא למד פילוסופיה ותיאטרון לתואר ראשון באוניברסיטה העברית בירושלים.
משנת 1978 ועד שנת 1990 שימש כתב כלכלי בקול ישראל בירושלים ואחר כך בתל אביב. במקביל, סיקר את הכלכלה בעיתונים שונים, בעיקר ב"גלובס". בשנת 1991 עבר לטלוויזיה, לערוץ הראשון. בתחילה שימש ככתב פלילי במשך כמה חודשים ובהמשך השנה, עבר להיות כתב מדיני. בתקופה בה עבד בערוץ הראשון, היה מעורב בשערוריה-זוטא, כאשר שעות אחדות לפני שהותר לפרסום שהמבצע לשחרורו של נחשון וקסמן נכשל, ולאחר שהמבצע הסתיים, עקף סוקניק את הצנזורה במחאה ורמז על כישלון המבצע באומרו בשידור חי ש"זהו אינו ערב שמח". בעקבות אותו ערב, הגמישה הצנזורה את פעילותה בישראל]. בפרשה אחרת, שכונתה בעיתונות "פרשת ראש השב"כ", חשף סוקניק חשדות נגד ראש השב"כ, יעקב פרי. ככתב מדיני סיקר את תהליך השלום בארץ ובעולם. בשנת 1995 עבר לערוץ 2, שם שימש כעורך הפוליטי ובמקביל, הגיש את תוכניות האקטואליה "אולפן שישי" לצדו של עמנואל רוזן. לאחר עזיבתו של רפי רשף את חברת החדשות הגיש את "חמש עם" (עד שנת 2001).
לאחר שיעקב אילון עזב את הגשת המהדורה המרכזית של "חדשות ערוץ 2" ב-2001, תפס סוקניק את מקומו לצדה של מיקי חיימוביץ'. מאז עזיבתה של חיימוביץ' בסוף שנת 2002, הגיש סוקניק את המהדורה לצדה של יונית לוי. בנוסף להנחיית מהדורת החדשות, הגיש סוקניק גם משדרים מיוחדים בערוץ 2 ובהם משדרי "יומטוב" למען ילדים ונוער בסיכון בישראל (לצד אסי כהן בשנת 2005 ולצד איל קיציס בשנת 2006), הסדרה "עשר הכי", "סודי ביותר" (על היחידות המובחרות בצה"ל), את טקס אנשי השנה 2007 לצד יובל סמו, את השעשועון "הפוליגרף" ועוד. התוכנית "הפוליגרף" ספגה ביקורות רבות, הגורסות שמדובר בתוכנית עם נושאי שיחה גסים מדי לשעת צפייה כזאת.
ב-24 בינואר 2007 שידר ממסיבת העיתונאים של הנשיא משה קצב, שהואשם באונס. סוקניק קרא קריאות ביניים נגד טענותיו של הנשיא קצב נגד התקשורת והמתלוננות. קצב תקף אותו בשידור חי כמייצג של ערוץ 2.
ביולי 2007 הודיע סוקניק כי אין בכוונתו לחדש את חוזהו, ובמקביל חתם על חוזה עם בנק לאומי למשכנתאות, לפיו ישמש כפרזנטור של הבנק במשך שלוש שנים. את מהדורת החדשות האחרונה הגיש ב-1 באוגוסט 2007. 
בשנת 2008 שימש, בין היתר, כיועץ לאיש העסקים יצחק תשובה, וליווה אותו בחנוכת מלונות פלאזה בניו יורק ובלאס וגאס.
בשנת 2008 הקים עם סיגל אביטן את חברת פרסקאסט המתמחה בשידורי טלוויזיה באינטרנט. בשנים 2008–2010 כיהן כיו"ר רדיו לב המדינה. באותן שנים ביים כמה סרטים תיעודיים: על רצח רבין, על הסתלקות אריאל שרון, ועל אסון השייטת. בשנים 2009–2010 הגיש את תוכנית האקטואליה היומית "אנשי היום" בערוץ 2. בשנת 2011 שימש כתב ומגיש בתוכנית התחקירים '360' של זכיינית ערוץ 2 "רשת". הגיש את הסדרה האקולוגית "האיש הירוק" (רשת, ערוץ הבריאות), המשודרת בערוצי הכבלים והלוויין.
בין השנים 2013–2017 עבד בערוץ 10, ובין היתר היה המגיש האחרון של התוכנית "לילה כלכלי" אשר ירדה מהמסך לפני פיצול ערוץ 2 וגם "המטה המרכזי" (לאחר עזיבתו של נדב פרי).

חיים אישיים

בשנת 2013 אימץ סוקניק אורח חיים טבעוני. כשנשאל מדוע קיבל החלטה לעבור לטבעונות, השיב: "אין שום סיבה שבן האדם ישעבד, יחפיץ, יהפוך את החיות לחפצים לשירותו, ויהפוך את עצמו לגזע עליון על כדור הארץ כאשר אנחנו צריכים לחיות כולנו כאן יחדיו".
סוקניק היה נשוי לנילי סוקניק. לזוג שני ילדים. לאחר גירושיו, ניהל מערכת יחסים עם לימור פילו ולהם בן.